กองทัพบกตั้งจุดบริการประชาชนอำนวยความสะดวก ดูแลความปลอดภัยช่วงเทศกาลปีใหม่ พร้อมเปิดแหล่งท่องเที่ยวทางทหาร 173 แห่งให้ประชาชนได้เข้าชม ย้ำเข้มมาตรการป้องกันโควิด
พันตรีหญิง ปวีณา ศรีบัวชุม ผู้ช่วยโฆษกกองทัพบก เปิดเผยว่า เนื่องในเทศกาลปีใหม่ 2565 กองทัพบกเตรียมดูแลประชาชนในการเฉลิมฉลองเทศกาลอย่างมีความสุขและปลอดภัย ภายใต้แนวคิด “ปีใหม่ปลอดภัย กองทัพบกห่วงใยประชาชน” ซึ่งพลเอก ณรงค์พันธ์ จิตต์แก้วแท้ ผู้บัญชาการทหารบก ได้มอบหมายให้หน่วยทหารทั่วประเทศร่วมกับส่วนราชการประจำจังหวัด จัดตั้งจุดพักรถและจุดบริการประชาชน บริเวณหน้าหน่วยทหาร สถานที่สำคัญของจังหวัด และเส้นทางคมนาคมที่มีประชาชนสัญจรเป็นจำนวนมาก รวม 226 จุดทั่วประเทศ ตั้งแต่ 28 ธันวาคม 2564 – 5 มกราคม 2565 ในแต่ละจุดได้จัดเตรียมสิ่งอำนวยความสะดวกให้กับประชาชน พร้อมจัดกำลังพลจิตอาสา เจ้าหน้าที่ให้คำแนะนำเกี่ยวกับเส้นทางการจราจร เจ้าหน้าที่เสนารักษ์ พร้อมชุดปฐมพยาบาลเบื้องต้น จัดเตรียมอุปกรณ์ที่จำเป็น โอกาสนี้ กองทัพบกได้เปิดให้ประชาชนทั่วไปเข้าชมโครงการทหารพันธุ์ดีในหน่วยทหาร จำนวน 107 แห่ง มีเจ้าหน้าที่ให้ความรู้และเปิดโอกาสให้ประชาชน มีส่วนร่วมด้วยในกิจกรรมต่างๆ ของโครงการ รวมทั้งจำหน่ายผลผลิตจากโครงการในราคาถูกให้กับประชาชนด้วยนอกจากนี้ ยังเปิดแหล่งท่องเที่ยวทางทหารอนุสรณ์สถาน และพิพิธภัณฑ์ทางประวัติศาสตร์ในหน่วยทหาร จำนวน 173 แห่ง ทั่วประเทศให้ประชาชนได้เข้าชม และศึกษาเรียนรู้ประวัติศาสตร์ชาติไทยควบคู่กับการจัดกิจกรรมสันทนาการ โดยไม่มีค่าใช้จ่าย กองทัพบกได้เตรียมความพร้อม ทั้งด้านกำลังพล สถานที่ และสิ่งอำนวยความสะดวกต่างๆ ดูแลให้บริการประชาชน ภายใต้มาตรการป้องกันโควิด-19 ขณะเดียวกัน กองกำลังป้องกันชายแดนกองทัพบก ทั้ง 7 กองกำลัง ยังคงมุ่งมั่นทุ่มเทปฏิบัติงานดูแลรักษาความปลอดภัยตลอดแนวชายแดน และพื้นที่ต่างๆ ทั่วประเทศ เพื่อให้ประชาชนได้เฉลิมฉลองเทศกาลปีใหม่อย่างปลอดภัย